Die hoofprioriteit van ons lewe is om na God te luister. Hy is die aktiewe en kreatiewe teenwoordigheid wat aan ons die lewe gee en ons na sy beeld vorm (Hebr 4:12-13).
Om reg na God te luister, vra vir 'n balans tussen 'n meer informatiewe lees van die Bybel en 'n formatiewe lees daarvan. Die Bybelse teksgedeelte is immers God se belangrikste instrument om ons lewe te vorm.
Met ons Bybelstudie kan ons nie 'n greep op die Bybel kry nie. Ons laat egter God toe om 'n greep op ons te kry – om ons lewe te vorm en ons lewenstyl te verander, sodat ons al hoe meer kan leef soos Hy wil. Dit is wat die geleerdes Spiritual Formation noem, die proses waardeur ons na die beeld van Christus verander word en 'n Christelike lewenstyl aanleer, ter wille van ander (Mulholland, Shaped by the Word, 25).
Met geestelike gewoontes leer 'n mens 'n kant van die Christelike lewe ken wat jy nie kan leer net deur boeke te lees of aan die voete van geleerdes te sit nie. Dit is kennis wat net deur ervaring onder begeleiding van die Heilige Gees oopgesluit word (1 Kor 2:13). Dit is in die beoefening van die geestelike gewoontes wat 'n mens dié kennis opdoen, op geen ander manier nie.
Leon Venter – Barnabas, Scharmer en geestelike leierskap in die 21ste eeu – skryf oor die tipe geestelike leierskap wat in die 21ste eeu nodig is. Hy gebruik die U-teorie van Otto Scharmer en koppel dit aan die geestelike begeleiding van Barnabas om as model vir geestelike leierskap te dien.
Frederick Marais – Wat leer selfhelp-ghoeroes by Johannes Calvyn oor 'n nuwe leefstyl? – dink na oor 'n teologie wat ons kan help om van ons belydenis 'n leefstyl te maak. Hy brei uit oor die bose siklus van probeer – soos 'n mens dit by die selfhelp-ghoeroes leer – en kies eerder vir 'n strategie van in-oefening binne verhoudings.
Chris van Wyk – In die spore van Barnabas – skryf oor die Pinksterreeks van 2011 wat fokus op die Gees se gebruik van geestelike gewoontes om ons te vorm. Die verhaal van Barnabas word as meesterverhaal gebruik om te wys hoe 'n Christelike lewenstyl gevorm word deur die geestelike gewoontes wat jy beoefen – vrygewigheid, gasvryheid, bemoediging en begeleiding.